text: Sådan skjuler dine børn nøgenbilleder for dig
  09 november 2016 kl. 16.18
  Apps med hemmelige mapper bliver brugt af unge til at gemme ulovlige nøgenbilleder i. Appsne udgiver sig for at være normale lommeregnere. 
  
  Unge drenge deler hævnporno med hinanden og gemmer den for omverdenen. Ifølge SSP-vejleder Helle Brynaa, leder af SSP i Vejle, findes der et hav af apps og programmer til deling og opbevaring af nøgenbillederne.
  Appen Calculator+ kan downloades i AppStore og ligner en fuldstændig normal lommeregner. Men hvorfor skal man downloade en lommeregner til sin smartphone, når den allerede har en?
  Svaret er, at appen er mere, end den giver sig ud for. I appen opretter man en kode, der er formet som et regnestykke. Hvis man opretter en kode, for eksempel ’1000%’ eller '2+2' så vil appen, når man indtaster regnestykket, åbne en menu, hvor man i hemmelighed kan gemme alt fra billeder til noter og kontaktoplysninger.
  
   
  
  Gemmer menu bag kode
  I appens ”hemmelige” menu kan man oprette mapper og organisere sine filer, man kan overføre billeder fra sin computer og man kan også gå på nettet fra en skjult browser, hvor man kan holde sin browserhistorik og bogmærker hemmelige.
  Appen er designet til at man kan holde nogle filer og oplysninger hemmelige, men den er ikke designet til specifikt at opbevare nøgenbilleder og hævnporno. Desværre er det ofte det, SSP-vejleder Helle Brynaa oplever, at den bliver brugt til. 
  I AppStore findes der flere lignende apps, der alle kan det samme: Gemme ting for andre.
  På billederne her i artiklen kan du se, hvordan appen ser ud inden og efter man har indtastet sit kodeord.
  
  